พณ.จ่องัดมาตรการกฎหมายเล่นงานกักตุนน้ำตาล
&#8220;พาณิชย์&#8221; เตรียมชง กกร. บีบผู้ประกอบการแจ้งสต๊อก-รายชื่อลูกค้า หาเส้นทางน้ำตาลล่องหน
25 ก.พ. 2553

“พาณิชย์” เตรียมชง กกร. บีบผู้ประกอบการแจ้งสต๊อก-รายชื่อลูกค้า หาเส้นทางน้ำตาลล่องหน 
นางสาวชุติมา บุณยประภัศร อธิบดีกรมการค้าภายใน เปิดเผยว่า หากสถานการณ์น้ำตาลทรายภายในประเทศยังไม่ดีขึ้น กรมฯจะเสนอให้ที่ประชุมคณะกรรมการกลางว่าด้วยราคาสินค้าและบริการ (กกร.) ที่มี รมว.พาณิชย์ เป็นประธาน พิจารณาใช้มาตรการทางกฎหมายเพื่อแก้ไขปัญหาสินค้าน้ำตาลในประเทศตึงตัว โดยจะให้ผู้ประกอบการทุกรายต้องแจ้งปริมาณและสถานที่เก็บ ส่วนผู้ค้าที่ขายน้ำตาลทรายตั้งแต่ 1 ล้านกก.ขึ้นไป จะต้องแจ้งรายชื่อลูกค้าและปริมาณการซื้อให้กรมฯรับทราบเช่นกัน เพื่อตรวจสอบสถานการณ์ภาวะน้ำตาลภายในประเทศ
สำหรับสถานการณ์น้ำตาลทรายภายในห้างค้าปลีกขาดแคลน เนื่องจากโรงงานน้ำตาลไม่จัดส่งน้ำตาลทรายให้นั้น ยังไม่ได้รับเรื่องร้องเรียน แต่จะส่งเจ้าหน้าที่เข้าไปตรวจสอบ เช่นเดียวกับร้านค้าทั่วไปที่มีการขายน้ำตาลทรายเกินราคาควบคุม เพราะผิดกฎหมายว่าด้วยราคาสินค้าและบริการ
รายงานข่าวจากกระทรวงพาณิชย์ แจ้งว่า สถานการณ์การจำหน่ายน้ำตาลทรายขณะนี้ ราคาขายปลีกน้ำตาลเพิ่มสูงกว่าเพดานที่กำหนดกก.ละ 23.50 บาท โดยเท่าที่รับรายงานมาพบว่า น้ำตาลทรายมีราคาสูงตั้งแต่ต้นทางจากโรงงาน จนถึงร้านค้าส่งรายใหญ่ หลังจากนี้กระทรวงฯ เพิ่มความเข้มงวดในการตรวจ เส้นทางการจำหน่ายน้ำตาลว่ามีปัญหาที่จุดใด โดยเฉพาะปริมาณน้ำตาลที่ออกมาสัปดาห์ละกว่า 4 แสนกระสอบ สอดคล้องกับน้ำตาลที่ขายตามท้องตลาดหรือไม่